1. ------IND- 2021 0018 F-- ET- ------ 20210121 --- --- PROJET

|  |  |  |
| --- | --- | --- |
| **PRANTSUSE VABARIIK** | | |
|  |  |  |
| Ökoloogilise ülemineku ministeerium | | |
|  |  |  |

**Dekreedi eelnõu**

**peamiselt suure kasvuhoonegaaside heitkogustega kütuseid kasutavate kütte- ja sooja tarbevee süsteemide elamu- või majandustegevuseks kasutatavatesse hoonetesse paigaldamise keelu kohta**

NOR: TRER2021746D

*Sidusrühmad: elamu- või majandustegevuseks kasutatavate hoonete omanikud, kes soovivad paigaldada uue kütte- või sooja tarbevee süsteemi.*

*Eesmärk: määratleda elamu- või majandustegevuseks kasutatavatesse hoonetesse paigaldada lubatud kütte- või sooja tarbevee süsteemide kasvuhoonegaaside heitkoguste maksimaalne künnis.*

*Jõustumine: sätted jõustuvad 1. juulil 2021 uute hoonete puhul ja 1. jaanuaril 2022 olemasolevate hoonete puhul.*

*Märkus: ehitus- ja eluasemeseadustiku artiklid L. 111-9 ja L. 111-10 võimaldavad riiginõukogu määrusega määratleda riikliku energiapoliitika eesmärkidega kooskõlas olevaid energiatõhususe ja keskkonnatoime tasemeid (vastavalt uute ja olemasolevate hoonete jaoks).*

*Käesoleva dekreediga täpsustatakse kütte- ja sooja tarbevee süsteemide elamu- või majandustegevuseks kasutatavatesse hoonetes väljavahetamise kriteeriumid, eelkõige seoses kasvuhoonegaaside heitkogustega.*

*Viited: käesoleva dekreedi tekstiga saab tutvuda Prantsuse õigusaktide andmebaasis Légifrance (*[*http://www.legifrance.gouv.fr*](http://www.legifrance.gouv.fr/)*).*

Peaminister,

olles tutvunud ökoloogilise ülemineku ministri aruandega,

võttes arvesse Euroopa Parlamendi ja nõukogu 9. septembri 2015. aasta direktiivi (EL) 2015/1535, millega nähakse ette tehnilistest eeskirjadest ning infoühiskonna teenuste eeskirjadest teatamise kord, eelkõige teatist nr 2016/677/F,

võttes arvesse Euroopa Parlamendi ja nõukogu 9. märtsi 2011. aasta määrust (EL) nr 305/2011, millega sätestatakse ehitustoodete ühtlustatud turustustingimused ning tunnistatakse kehtetuks nõukogu direktiiv 89/106/EMÜ,

võttes arvesse ehitus- ja eluasemeseadustikku, eelkõige selle artikleid L. 111-9 ja R. 111-10,

võttes arvesse ehituse ja energiatõhususe kõrgema nõukogu [kuupäev] arvamust,

võttes arvesse riikliku energianõukogu [kuupäev] arvamust,

võttes arvesse standardite hindamise riiginõukogu [kuupäev] arvamust;

võttes arvesse tähelepanekuid, mis tehti [kuupäev] kuni [kuupäev] kestnud avaliku konsulteerimise käigus, mis toimus keskkonnaseadustiku artikli L. 123-19-1 kohaselt,

olles kuulanud ära riiginõukogu (ehitustööde osakonna),

võtab vastu järgmise dekreedi:

Artikkel 1

Ehitus- ja eluasemeseadustiku I raamatu III jaotise algusesse lisatakse järgmise sõnastusega sissejuhatav peatükk:

„Sissejuhatav peatükk: Kütte- ja sooja tarbevee süsteemide keskkonnatoime

Artikkel R. 130-1:

I. – Elamu- või majandustegevuseks kasutatavatesse hoonetesse on keelatud paigaldada peamiselt kütuseid kasutavaid kütte- ja sooja tarbevee süsteeme, mille kasvuhoonegaaside heitkogus on 250 g CO2 ekvivalenti kWh kohta (alumine kütteväärtus) või suurem, see hõlmab ka olemasolevate seadmete väljavahetamist.

II. – Seda sätet ei kohaldata olemasolevate hoonete suhtes, mille puhul on tõendatud järgmine:

1) ilmne tehniline võimatus asendada olemasolevaid seadmeid kütte- või sooja tarbevee süsteemiga, mis vastab I lõikes määratletud kasvuhoonegaaside heitkoguste künnisele, eelkõige ruumilistel põhjustel või maa- või omandiõigusi käsitlevate servituutide või õigus- või haldusnormide eiramise korral;

2) ühenduse puudumine kütte- või maagaasivõrkudega ja asjaolu, et I lõikele vastavate uute seadmete paigaldamine nõuab üldkasutatava elektrivõrgu tugevdamistöid.

III. – Klient põhjendab, et hoone kuulub ühe II lõikes osutatud juhtumi alla, esitades märkuse, mille on tema vastutusel teinud asjatundja.

IV. – Käesoleva artikli sätteid kohaldatakse uute hoonete ehituse suhtes, mille ehitusloa taotlus esitati pärast 1. juulit 2021, ja olemasolevate hoonete suhtes, mille I lõikes nimetatud töödega alustati pärast 1. jaanuari 2022.“

**Artikkel 2**

Ökoloogilise ülemineku minister ning ökoloogilise ülemineku ministri volitatud elamumajanduse eest vastutav minister vastutavad igaüks oma pädevusalas käesoleva dekreedi rakendamise eest, mis avaldatakse Prantsuse Vabariigi ametlikus väljaandes.

[Koostamise koht ja kuupäev]

Peaminister

ökoloogilise ülemineku minister

Barbara Pompili

ökoloogilise ülemineku ministri volitatud elamumajanduse eest vastutav minister

Emmanuelle Wargon